钦定古今图书集成/方舆汇编/职方典/第1404卷 > 《舜祠记》朱熹
## 钦定古今图书集成/方舆汇编/职方典/第1404卷 > 《舜祠记》朱熹

静江府有虞帝祠，在城东北五里，而近虞山之下，皇
泽之湾，盖莫计其始所自立，而有虞氏巍像在焉。有
宋淳熙二年春，今直秘阁张栻始行府事，奉奠进谒，
仰视栋宇，倾垫弗支，图像错陈，簉以淫厉，则竦然曰：
“帝德在人，其神在天，威灵所知，无有远迩。降祠兹土，
粤有故常，而因陋踵讹，以至于此。弗图弗革，栻则惧”
焉，已事则命，撤而新之。时又方按国典，毁诸所祀，不
法者，因悉致其美材文石，以奉兹役。作始逾时，讫事
以告。门观显严，杂遝远屏，外朝内寝，帝及二妃之神
恭已南面，俨然临之。秋七月癸未，侯率其属，奉承牢
醴，俯伏灌荐，以享皇灵。三献成礼，神人浃和，民吏骏
奔，咏叹兴起，合辞恳请，愿著名章，伻来乞辞，以昭无
极。熹窃惟帝之所以配天立极，法施无穷者，既非文
字形容所及；而传记所称南巡不返，遂葬苍梧者，又
非经言无所考证，则皆罔敢知。惟是天命人伦之际，
帝之所以垂教后世者，盖尝与侯讲而志之，乃拜手
而为之歌曰：“桂山之土，漓水之浒，旌修虞祀，九歌《韶》
舞。有美张侯，牧此南州。怀帝之人，答其祐休。再瞻祠
宇，颓剥支拄。明灵弗蠲，淫傲骈伍。乃敦纲纪，乃彝乃
攻。乃堂乃基，峻宇崇墉，帝降不迟。四门穆穆，侯乐其
成。来馈来祀，惟帝之则。规圆矩方，即物而明，大伦以
光。爰自侧微，飞潜动植。恭己当天，云行雨施。惠于来
世，亿万斯年。穷天博地，峙岳流川。矧是南方，旧惟声
教。愀”然见之，兴起则效。子隆于孝，臣力其忠。侯拜稽
首，惟帝之功。